OʻZBEKISTON RESPUBLIKASI FUQARO AVIATSIYASI AVIAKORXONALARIDA TIBBIY-UCHISH EKSPERT KOMISSIYALARINI TAYINLASH TARTIBI TOʻGʻRISIDA NIZOMNI TASDIQLASH TOʻGʻRISIDA
(order, 2026-04-01)

Oʻzbekiston Respublikasi fuqaro aviatsiyasining faoliyatini tartibga soluvchi meʼyoriy hujjatlarni IKAO standartlari va tavsiyalari (Chikago konvensiyasiga 1-ilova “Aviatsiya xodimlariga guvohnoma berish”) ni inobatga olgan holda parvoz xavfsizligini tibbiy taʼminlash tizimini takomillashtirish maqsadida buyuraman: 1. Oʻzbekiston Respublikasi fuqaro aviatsiyasi aviakorxonalarida tibbiy-uchish ekspert komissiyalarini tayinlash tartibi toʻgʻrisidagi Nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatiga olingan kundan boshlab oʻn kun oʻtgach amalga kiritilsin. Mazkur Nizom Xalqaro fuqaro aviatsiyasi tashkiloti (IKAO) ctandartlari talablariga (“Aviatsiya xodimlariga guvohnoma berish” Chikago konvensiyasiga 1-ilova) muvofiq Oʻzbekiston Respublikasi fuqaro aviatsiyasi aviaxodimlarini tibbiy koʻrikdan oʻtkazishni amalga oshiradigan tibbiy-uchish ekspert komissiyalarini tayinlash tartibini belgilaydi. 1. Mazkur hujjatda quyidagi asosiy atamalar va tushunchalardan foydalanildi: aviatsiya xodimlari — faoliyatlari uchishni tashkil qilish, bajarish va taʼminlash, shuningdek havo qatnoviga xizmat koʻrsatish bilan bogʻliq boʻlgan xodimlar; TUEK — fuqaro aviatsiyasi tibbiy muassasalari huzurida tashkil etiladigan Tibbiy-uchish ekspert komissiyasi; tibbiy-uchish ekspertizasi (TUE) — salomatliklarining ahvoli boʻyicha uchish xavfsizligini kafotlaydigan shaxslarni tanlab olish va ularni uchish ishlarida saqlab turish hamda kasbiy omillarning inson organizmiga taʼsirini oʻrganish maqsadiga ega boʻlgan aviatsiya tibbiyotining yetakchi yoʻnalishi; FA — fuqaro aviatsiyasi; Oʻzaviatsiya” agentligi — Oʻzbekiston Respublikasi Transport vazirligi huzuridagi Fuqaro aviatsiyasi agentligi; ariza beruvchi — guvohnoma olishni (muddatini uzaytirishni) soʻrab “Oʻzaviatsiya” agentligiga yozma ariza taqdim qilgan TUEK; XFAT — Xalqaro fuqaro aviatsiyasi tashkiloti (IKAO); TSQ — tibbiy sanitariya qismi; guvohnoma — “Oʻzaviatsiya” agentligi tomonidan berilgan, belgilangan talablarga muvofiq arizada koʻrsatilgan sohada faoliyat olib borishga qodirligini va belgilangan muddat davomida tibbiy ekspertizani amalga oshirish qobiliyatini tasdiqlovchi belgilangan namunadagi rasmiy hujjat; MTUEK — “Oʻzaviatsiya” agentligi huzurida tashkil etiladigan Markaziy tibbiy-uchish ekspert komissiyasi; TUEK aʼzosi — aviatsiya tibbiyoti sohasida tayyorgarlikdan oʻtgan, amaliy malakaga va aviatsiyada ish tajribasiga ega boʻlgan guvohnoma olish uchun tibbiy koʻrikdan oʻtish boʻyicha talablar belgilangan aviaxodimlarning sogʻliqlari holati boʻyicha tibbiy koʻrikdan oʻtkazish uchun “Oʻzaviatsiya” agentligi tomonidan tayinlanadigan shifokor; MOK — malaka oshirish kurslari. 2. MTUEK qarori bilan tayinlanadigan TUEK Oʻzbekiston Respublikasi fuqaro aviatsiyasi xodimlarini tibbiy koʻrikdan oʻtkazishni amalga oshirish maqsadida tuziladi. 3. TUEK tayinlash toʻgʻrisida qaror mazkur Nizomda belgilangan tartibda guvohnoma berish yoʻli bilan TUEK tayinlash jarayonini oʻz ichiga oladi. 4. TUEKni tayinlash jarayonidan oʻtmagan va tegishli guvohnomaga ega boʻlmagan tibbiy muassasalar TUEK vakolatiga kiruvchi faoliyatni amalga oshirish huquqiga ega emaslar. 5. TUEKni tayinlash jarayoni majburiy boʻlib, bepul oʻtkaziladi. 6. Tayinlangan TUEK faoliyati ustidan nazorat rejali va rejadan tashqari inspeksiya tekshiruvlari oʻtkazib turish orqali TUEK tomonidan amalga oshiriladi. 7. TUEK faoliyatining belgilangan talablarga muvofiqligini nazorat qilishni amalga oshirish uchun guvohnoma egasi guvohnomaning amal qilish muddati davomida guvohnoma berilgan paytdagi sharoitlarning oʻzgarganligi toʻgʻrisida MTUEKni xabardor qilib turishi shart. 8. TUEK tayinlash tartibi quyidagi bosqichlardan iborat: a) ariza beruvchi tomonidan zarur hujjatlar toʻplamini ilova qilgan holda ariza taqdim etish; b) arizaning qabul qilish va mazkur Nizom talablariga muvofiq ariza beruvchini tekshiruvdan oʻtkazish boʻyicha ishlarni amalga oshirish; v) inspeksiya tekshiruvi natijalarini tahlil qilish va guvohnoma berish yoki guvohnoma berishni rad etish toʻgʻrisida qaror qabul qilish; g) guvohnomani rasmiylashtirish, roʻyxatdan oʻtkazish va berish yoki guvohnoma berishni rad etish toʻgʻrisida qaror qabul qilish. Tayinlashning har biri ijobiy natija bersagina, keyingi bosqichga oʻtilishi kerak. 9. Guvohnoma olish uchun ariza va zarur hujjatlarning toʻplami xat bilan birga ariza beruvchi tomonidan MTUEKga ushbu Nizomning 1-ilovasida keltirilgan shakl boʻyicha taqdim etiladi. 10. Ariza beruvchi ariza berishda Oʻzbekiston Respublikasi fuqaro aviatsiyasi xodimlarini tibbiy koʻrikdan oʻtkazish toʻgʻrisidagi Nizomga (2002-yil 2-noyabr, roʻyxat raqami 1186) muvofiq muayyan talablar belgilangan aviamutaxassislarga tibbiy xulosa berish uchun oʻzining imkoniyatlarini tasdiqlashi shart. 11. Ariza MTUEK raisi nomiga beriladi va quyidagicha rasmiylashtiriladi: a) guvohnoma olish uchun ariza (birinchi marta berilayotganda); b) guvohnomaning amal qilish muddati tugaganda uni uzaytirish uchun ariza; v) amaldagi guvohnomaga oʻzgartirishlar kiritish uchun ariza. 12. Guvohnoma birinchi marta olinayotganda, uzaytirilayotganda va unga oʻzgartirishlar kiritilayotganda arizaning shakli oʻzgarishsiz qoladi. 13. Oʻzgartishlar kiritilayotganda arizada faqatgina oʻzgartirilayotgan maʼlumotlar va hujjatlar yoki hujjatlarning alohida qismlari koʻrsatiladi. 14. Arizaga quyidagi hujjatlar ilova qilinadi: a) tibbiy koʻrikdan oʻtkazish toʻgʻrisida aviakorxona maʼmuriyati bilan tuzilgan shartnomalar nusxalari; b) TUEK toʻgʻrisidagi Nizomning tasdiqlangan nusxasi; v) amaldagi sanitariya normalariga muvofiq xodimlarni va zarur jihozlarni joylashtirishga mulk huquqi asosida yoki ijara yoxud boshqa asoslarda tegishli boʻlgan binolarning mavjudligi toʻgʻrisidagi hujjatlar nusxalari; g) boʻlinmalar va xonalarning aviaxodimlarni tibbiy koʻrikdan oʻtkazishni amalga oshirishni taʼminlaydigan asboblar, jihozlar, tibbiy texnika va boshqa mulklar bilan jihozlanganligi roʻyxati; d) tibbiy muassasa rahbari tomonidan imzolangan va tasdiqlangan, aviaxodimlarni tibbiy koʻrikdan oʻtkazishni amalga oshiruvchi mutaxassislarning kasbiy tayyorgarligi toʻgʻrisidagi maʼlumotlar (ushbu Nizomning 2-ilovasi); e) tasdiqlangan shtatlar jadvali, mutaxassislarning amaldagi soni va egallagan lavozimlar toʻgʻrisida maʼlumotlar bilan birga; j) oxirgi 3 yil uchun belgilangan shakldagi yillik hisobot (ilgaridan faoliyat koʻrsatayotgan TUEK uchun); z) koʻrsatilgan faoliyat turlarini bajaruvchi funksional boʻlinmalar boʻyicha oldingi yil ishi toʻgʻrisida hisobot. TUEK tayinlashga guvohnoma berish haqida qaror qabul qilishning umumiy muddati ariza “Oʻzaviatsiya” agentligida roʻyxatdan oʻtgan vaqtdan boshlab 20 kundan oshmasligi kerak. 15. Arizani va zarur hujjatlarni dastlabki baholash zarur hujjatlarning ushbu Nizom talablariga muvofiqligini baholash va MTUEK tomonidan inspeksiya tekshiruvi oʻtkazilgunga qadar bartaraf etilishi zarur boʻlgan nomuvofiqliklarni aniqlash maqsadida oʻtkaziladi. 16. Hujjatlar sifatsiz tayyorlanganda, zarur hujjatlar kamchiliklari koʻrsatilgan holda ariza beruvchiga qaytarib beriladi. Kamchiliklar tuzatilgach, ariza beruvchi zarur hujjatlarni qaytadan koʻrib chiqish uchun topshiradi. Bunday holda, TUEK tayinlash boʻyicha ishlarni boshlash sanasini hisoblash arizani va asoslovchi hujjatlarni MTUEKga qaytadan topshirish vaqtidan boshlanadi. 17. Arizaning koʻrib chiqilishi va asoslovchi hujjatlarning ekspertiza qilinish natijalari ijobiy boʻlganda MTUEK inspeksiya tekshiruvi oʻtkazish toʻgʻrisida qaror qabul qiladi. 18. Ariza beruvchining arizasi va zarur hujjatlarini koʻrib chiqish muddati 5 ish kunidan oshmasligi kerak. 19. MTUEKning inspeksiya tekshiruvi oʻtkazish toʻgʻrisidagi qaroriga asosan “Oʻzaviatsiya” agentligi direktorining buyrugʻi bilan komissiya tarkibi va uni oʻtkazish muddatlari aniqlanadi. Tekshiruv “Oʻzaviatsiya” agentligi tomonidan belgilanadigan namunaviy dasturga muvofiq amalga oshiriladi. 20. Inspeksiya tekshiruvini oʻtkazishdan maqsad ariza beruvchi belgilangan talablarga javob berishi va arizaga ilova qilingan zarur hujjatlarning amaldagi holatini toʻgʻri aks ettirishidan iboratdir. 21. Ariza beruvchining inspeksiya tekshiruvi tekshiruv oʻtkazish toʻgʻrisida qaror qabul qilingan kundan boshlab 5 ish kuni mobaynida oʻtkazilishi kerak. 22. Inspeksiya tekshiruvini oʻtkazishda apparatlar va uskunalar, tibbiy hujjatlar va ish yuritish koʻrikdan oʻtkaziladi, aviaxodimlarni tibbiy koʻrikdan oʻtkazishni taʼminlaydigan har bir boʻlinma va xona faoliyati tahlil qilinadi. 23. Apparatlar va uskunalar, tibbiy hujjatlar va ish yuritishni koʻrikdan oʻtkazish natijalari boʻyicha ariza beruvchi va bir vaqtning oʻzida komissiya aʼzosi hisoblanadigan ekspert tomonidan imzolangan ushbu Nizomning 3-4-ilovalarida keltirilgan shakl boʻyicha muassasa apparatlari va jihozlarini tekshirish dalolatnomasi va tibbiyot hujjatlari va ish yuritishni tekshirish dalolatnomasi tuziladi. 24. Inspeksiya tekshiruvi natijalari har bir yoʻnalishdagi inspeksiya tekshiruvi boʻyicha hisobotlar koʻrinishida rasmiylashtiriladi. Nomuvofiqliklar aniqlanganda, hisobotlarning nusxalari nomuvofiqliklarni bartaraf etish boʻyicha choralar koʻrish uchun ariza beruvchiga beriladi. Hisobot shakli va uni rasmiylashtirish tartibi “Oʻzaviatsiya” agentligi tomonidan belgilanadi. 25. Oʻtkazilgan ishlarning natijasi, komissiyaning xulosalari va bajarilishi majburiy boʻlgan tavsiyalari aks ettirilgan kompleks xulosasi inspeksiya tekshiruvi natijalari boʻyicha yakuniy hujjat hisoblanadi. Kompleks xulosa inspeksiya komissiyasining barcha aʼzolari tomonidan imzolanadi va MTUEK raisi tomonidan tasdiqlanadi. 26. Kompleks xulosaning bir nusxasi ikki ish kunidan kechiktirmasdan ariza beruvchiga yuboriladi. 27. Agar inspeksiya tekshiruvi natijalari boʻyicha guvohnoma berishni rad etish toʻgʻrisida xulosaga kelingan boʻlsa, qayta ariza berish oldingi inspeksiya tekshiruvi tugagandan soʻng olti oy oʻtgach ariza beruvchi tomonidan berilishi mumkin. 28. Uchuvchilar va dispetcherlar tarkibini, bortkuzatuvchilarni, kursantlarni va fuqaro aviatsiyasi oʻquv yurtlariga kirayotgan nomzodlarni tibbiy koʻrikdan oʻtkazish tibbiy-uchish ekspertizasi boʻyicha normativ hujjatlarga muvofiq oʻtkaziladi. Bunda oʻtkazilayotgan faoliyatning amalga oshirilish sharoitlari ushbu Nizom va Oʻzbekiston Respublikasi Sogʻliqni saqlash vazirligining normativ hujjatlari talablariga muvofiq aniqlanadi. 29. TUEK faoliyatini baholashda terapevtik, nevrologik, otolaringologiya, oftalmologiya, xirurgik, ginekologik ekspertizalarining va aviatsiya mutaxassislarini tibbiy koʻrikdan oʻtkazishda qatnashuvchi klinik-diagnostika boʻlimlari (xonalari)ning hajmi va sifati aniqlanadi, shuningdek zarur mutaxassislar (endokrinolog, urolog, dermatolog, psixolog va b.) tomonidan qoʻshimcha malakali maslahatlar oʻtkazish imkoniyati tasdiqlanadi. 30. TUEKning faoliyatini baholashda aviatsiya xodimlarini tibbiy koʻrikdan oʻtkazish natijalari va davolash-profilaktika tadbirlarining bajarilishi, shuningdek ish yuritishning holati tahlil qilinadi. 31. TUEK aʼzolarining va boshqa aviatsiya shifokorlarining kasbiy tayyorgarlik darajasi klinik mutaxassisliklar, aviatsiya tibbiyoti va aviatsiyadagi ish tajribasi boʻyicha aniqlanadi. 32. TUEK tarkibi rais, shifokor-ekspertlar (terapevt, nevropatolog, otolaringolog, oftalmolog, xirurg) hamda kotibdan iborat boʻladi. TUEK tarkibiga kiruvchi shifokor-ekspertlardan biri Vazirlar Mahkamasining 2009-yil 18-dekabrdagi 319-son qarori bilan tasdiqlangan Tibbiyot xodimlari malakasini oshirish va ularni qayta tayyorlash tartibi toʻgʻrisidagi nizomga muvofiq “kasb patologiyasi” ixtisosligi boʻyicha qayta tayyorlashdan oʻtgan boʻlishi kerak. 33. Oxirgi ekspert qarorini chiqarish uchun Oʻzbekiston Respublikasi fuqaro aviatsiyasi xodimlarini tibbiy koʻrikdan oʻtkazish toʻgʻrisidagi nizomda (2002-yil 2-noyabr, roʻyxat raqami 1186) nazarda tutilgan psixolog, stomatolog, ginekolog, endokrinolog va dermatovenerologning tibbiy tekshiruvi talab qilinadi. Ayrim hollarda, TUEK tarkibida ishlash uchun FA korxonalari TSQ va Oʻzbekiston Respublikasi Sogʻliqni saqlash vazirligining davolash muassasalarining malakali mutaxassislarini TUE qoʻllanma hujjatlari bilan tanishtirgandan keyingina, MTUEK bilan kelishgan holda jalb etishga ruxsat etiladi 34. Ekspert lavozimiga tibbiyot oʻquv muassasasining davolash fakultetini tugatgan oliy maʼlumotli va mutaxassisligi boʻyicha kamida 5 yil, FA da kamida 2 yil ish stajiga, 1-malaka toifasiga ega boʻlgan shifokor tayinlanadi. 35. Shifokor-ekspert 5 yilda kamida bir marta oʻz mutaxassisligi boʻyicha malakasini oshirishi kerak. 36. Shifokor-ekspertlar uchun aviatsiya tibbiyoti boʻyicha oʻquvni oʻtash majburiy hisoblanadi. 37. TUEK mutaxassislari ularning rahbari tomonidan tasdiqlangan shifokor-ekspertning mansab yoʻriqnomasiga ega boʻlishlari kerak. 38. TUEK tarkibi toʻliq boʻlmaganda tibbiy koʻrikdan oʻtkazish man etiladi. TUEK raisi boʻlmagan vaqtda uning vazifalari boshqa tajribali ekspertga yuklatiladi. Shifokor-ekspertlarning va TUEK raisining bir necha lavozimlarda va oʻrindoshlik asosida ishlashiga ruxsat berilmaydi. 39. Har bir ekspert oʻz funksional majburiyatlarini, javobgarligini bilishi kerak va tibbiy koʻrikdan oʻtkazish samaradorligini oshirish maqsadida uni oʻtkazish tizimini takomillashtirishi lozim. 40. Har bir ekspert FA faoliyatini tartibga soluvchi hujjatlarning FA aviaxodimlarini tibbiy koʻrikdan oʻtkazishga taalluqli qoʻllanma hujjatlarini, tibbiy hujjatlarni toʻgʻri va oʻz vaqtida rasmiylashtirishni (aviaxodimning tibbiy kitobchasi, dispanser kuzatuvi daftari, 30 L shakli) bilish, shuningdek kompyuter savodxonligiga ega boʻlishi lozim. 41. TUEK sanitariya normalari va mehnatni muhofaza qilishning talablariga muvofiq xodimlarni va zarur jihozlarni joylashtirish uchun, mulk huquqi asosida yoki ijara yoxud boshqa asoslarda tegishli boʻlgan yetarlicha miqdordagi binolarga ega boʻlishi kerak. 42. Har bir shifokor-ekspert alohida xonaga (oftalmolog va otolaringolog shifokorlarining xonalari uzunligi 5 metrdan kam boʻlmasligi va maxsus tekshiruv oʻtkazish uchun oftalmolog — qorongʻilashtirilgan, otolaringolog esa — tashqi tovushdan izolyatsiyalangan qoʻshimcha xonalarga) ega boʻlishi kerak. 43. TUEK kotibi alohida kabinet va aviaxodimlarning shaxsiy ish jildlarini saqlash uchun xonaga ega boʻlishi kerak. 44. Binoning old tomonida tibbiy muassasaning nomi va uning ish tartibi yozilgan boʻlishi kerak. 45. TUEK ishi uchun statsionar, klinik-bioximik laboratoriya, funksional diagnostika boʻlinmasiga ega boʻlgan diagnostik baza mavjud boʻlishi kerak, zaruriyat boʻlganda esa Oʻzbekiston Respublikasi Sogʻliqni saqlash vazirligining ixtisoslashtirilgan muassasalari va ilmiy-tadqiqot laboratoriyalaridan shartnoma asosida oʻrnatilgan tartibda foydalanilishi mumkin. 46. TUEK oʻtkazish uchun zarur boʻlgan tibbiy apparatlar va uskunalar roʻyxati Oʻzbekiston Respublikasi fuqaro aviatsiyasi xodimlarini tibbiy koʻrikdan oʻtkazish toʻgʻrisidagi Nizom (2002-yil 2-noyabr, roʻyxat raqami 1186) talablariga javob berishi kerak. 47. Tibbiy apparatlar va uskunalar roʻyxati asoslangan holda kengaytirilishi mumkin. Eskirgan apparatlar zamonaviylariga almashtirilishi mumkin. 48. Ushbu Nizomning IV—IX-boʻlimlari talablariga javob beradigan TUEKga belgilangan namunadagi guvohnoma berish toʻgʻrisida qaror qabul qilinadi. Qaror MTUEK tomonidan arizani baholash va oʻtkazilgan inspeksiya tekshiruvi natijalari boʻyicha qabul qilinadi va “Oʻzaviatsiya” agentligi direktori tomonidan tasdiqlanadi. 49. Guvohnoma qatʼiy hisobda turuvchi blankalarda ushbu Nizomning 5-ilovasida keltirilgan shakl boʻyicha rasmiylashtiriladi. Guvohnomalarning berilishi “Guvohnomalar berilishini hisobga olish jurnali”da qayd qilinadi. 50. Guvohnoma kompleks xulosa asosida faqat unda ijobiy natijalar boʻlsa va guvohnoma berish mumkinligi toʻgʻrisida qayd etilgan boʻlsa, kompleks xulosada koʻrsatilgan barcha shartlar (talablar) bajarilgan boʻlib va uning amal qilish muddati koʻrsatilib, guvohnoma rasmiylashtiriladi va topshiriladi. 51. Guvohnomaning amal qilish muddati MTUEK qaroriga koʻra tekshirishning amaldagi natijalarini hisobga olgan holda, lekin 5 yildan koʻp boʻlmagan muddatga belgilanadi. 52. Guvohnoma “Oʻzaviatsiya” agentligi direktori tomonidan imzolanadi va gerbli muhr bilan tasdiqlanadi. 53. Ushbu Nizomning 6-ilovasida keltirilgan shakl boʻyicha “Oʻzaviatsiya” agentligi direktori tomonidan imzolanadigan va gerbli muhr bilan tasdiqlanadigan TUEK aʼzolarining tayinlangan tarkibi va TUEK tomonidan tibbiy koʻrikdan oʻtkazish ruxsat etilgan aviaxodimlar roʻyxati TUEK tayinlash toʻgʻrisidagi guvohnomaga ilova qilinadi. 54. TUEK aʼzolari tarkibining oʻzgarishi guvohnoma egasining nomzodlarga taalluqli zarur hujjatlar arizaga ilova qilingan holda yozma murojaati boʻyicha kiritiladi. MTUEK qarori ijobiy boʻlganda, guvohnomaning ilovasini almashtirish yoʻli bilan unga oʻzgarishlar kiritiladi. 55. Ariza beruvchiga guvohnomaning asl nusxasi beriladi, “Oʻzaviatsiya” agentligida esa uning nusxasi saqlanadi. 56. Guvohnoma yoʻqotilganda yoki yaroqsiz holga kelganda, uning egasining arizasiga koʻra guvohnomaning dublikati rasmiylashtirilib beriladi. 57. Guvohnomaning amal qilish muddati tugashidan kamida 2 oy oldin guvohnomaning egasi tomonidan guvohnomaning amal qilish muddatini uzaytirish toʻgʻrisida ariza beriladi. 58. Guvohnomani navbatdagi muddatga uzaytirish va rasmiylashtirish jarayoni birinchi marotaba TUEK tayinlash jarayoni singari amalga oshiriladi. 59. Guvohnomaning amal qilish muddati davomida oʻzgarishlar boʻlmagan hujjatlarni qaytadan topshirmaslikka ruxsat etiladi. Bunday holda tegishli hujjat umumiy reyestrga izoh (“oʻzgarishsiz”, “oldin taqdim etilgan”) bilan birga kiritiladi. 60. Istisno tariqasida “Oʻzaviatsiya” agentligi guvohnomaning amal qilish muddatini bir oygacha boʻlgan muddatga uzaytirishi mumkin. Bunday holda guvohnomaning amal qilish muddatining uzaytirilishi MTUEK qarori bilan va guvohnomaga tegishli yozuvni kiritgan holda rasmiylashtirilib, “Oʻzaviatsiya” agentligi direktori tomonidan imzolanadi va muhr bilan tasdiqlanadi. 61. Navbatdagi muddatga guvohnoma yoki guvohnoma berishni rad etish toʻgʻrisida qaror qabul qilinganda, ariza beruvchi “Oʻzaviatsiya” agentligiga ilgari berilgan guvohnomaning asl nusxasini qaytarishi shart. 62. Guvohnomani amal qilishini toʻxtatib turish, tugatish yoki bekor qilish TUEK tomonidan ushbu Nizomda belgilangan talablar buzilgan hollarda, TUEK inspeksiya tekshiruvi natijalarining xulosalari asosida amalga oshiriladi. 63. Guvohnomani amal qilishini toʻxtatib turish, tugatish yoki bekor qilish toʻgʻrisida qaror MTUEK raisi tomonidan tasdiqlangan TUEK inspeksiya tekshiruvi dalolatnomasi asosida “Oʻzaviatsiya” agentligi direktori tomonidan qabul qilinadi. 64. Guvohnomani amal qilishini toʻxtatib turish, tugatish yoki bekor qilish toʻgʻrisidagi qaror qabul qilingandan soʻng ikki kunlik muddat ichida tibbiy muassasa rahbariga (agar TUEK uning tarkibida faoliyat koʻrsatayotgan boʻlsa) yoki TUEK raisiga (agar mustaqil faoliyat olib borayotgan boʻlsa) va tegishli aviakorxonalar rahbarlariga yetkaziladi. 65. Guvohnoma egasi guvohnomani amal qilishini toʻxtatib turilganligi, tugatilganligi yoki bekor qilinganligi toʻgʻrisida xabar olganda, oʻz faoliyatini toʻxtatishi va uch kunlik muddat ichida guvohnomaning asl nusxasini “Oʻzaviatsiya” agentligiga qaytarib berishi shart. 66. Amal qilishi toʻxtatilgan guvohnomaning tiklanishi guvohnomaning amal qilishini toʻxtatishga sabab boʻlgan nomuvofiqliklar bartaraf etilib, aniqlangan nomuvofiqliklarni bartaraf etish boʻyicha tadbirlar rejasi taqdim etilgandan soʻnggina MTUEK qaroriga koʻra TUEK guvohnomasining asl nusxasini qaytarib berilishidan iboratdir. 67. Nomuvofiqliklar haqiqatan ham bartaraf etilganligini tekshirish maqsadida MTUEK tomonidan rejadan tashqari inspeksiya tekshiruvi amalga oshirilishi mumkin. 68. TUEK faoliyati ustidan nazoratni amalga oshirish maqsadida MTUEK bir yilda bir marta oʻtkazilishi mumkin boʻlgan inspeksiya tekshiruvlarini oʻtkazishga haqlidir. 69. TUEK ish sifati ustidan shikoyatlar va ushbu Nizom talablari buzilganligi toʻgʻrisida maʼlumotlar tushgan hollarda “Oʻzaviatsiya” agentligi rahbariyatining qaroriga binoan TUEK faoliyatini rejadan tashqari inspeksiya tekshiruvi oʻtkazilishi mumkin. 70. Inspeksiya tekshiruvi vaqtida TUEK raisi (u boʻlmaganda uning vazifasini bajaruvchi rais) kerakli hujjatlarni taqdim etishi va uni oʻtkazish uchun sharoitlarni taʼminlashi shart. 71. Oʻtkazilgan nazorat natijasi boʻyicha TUEK faoliyati tekshirilganligi toʻgʻrisidagi xulosalar va tavsiyalar bilan birga dalolatnoma tuziladi. 72. Ushbu Nizom Oʻzbekiston Respublikasi Sogʻliqni saqlash vazirligi bilan kelishilgan.